KIRJALLINEN KYSYMYS E-2817/01

esittäjä(t): Herbert Bösch (PSE) komissiolle

(10. lokakuuta 2001)

Aihe: Syrjinnän torjuminen ja hankkeiden tukemisen perusteet

Syrjinnän torjumista koskevan yhteisön toimintaohjelman vuosiksi 20012006 yhteydessä perustettiin viime vuonna komissiota avustava komitea, jonka tavoitteena on tehdä päätöksiä ohjelman eri hankkeiden tukemisesta komission sille toimittamien asiakirjojen perusteella.

Viime aikoina useat tahot ovat arvostelleet sitä, ettei komissio toimita jäsenvaltioiden edustajille riittävästi tietoja. Tilinpäätösten, rahoitussuunnitelmien ja tukien käyttöä koskevien luonnosten puuttuessa jäsenvaltioiden edustajat eivät voi tehdä selviä päätöksiä.

1. Pitääkö paikkansa, ettei avustajille toimiteta kaikkia komission hallussa olevia asiakirjoja hankkeiden arviointia varten? Jos pitää, miksi näin on?

2. Miksei sisältöä koskevia perusteita ja niiden tärkeysjärjestystä julkaista? Mikseivät komitean jäsenet saa tietää perusteiden tärkeysjärjestyksestä?

3. Arvioidaanko hyväksyttyjä hankkeita niiden päättymisen jälkeen? Millä perusteilla niitä arvioidaan? Milloin ja missä nämä arvioinnit julkaistaan?

4. Kuinka paljon aikaa kuluu hankkeita koskevien tukihakemusten jättämisestä siihen, kun hakemuksen jättänyt henkilö tai laitos saa tietää hankkeiden tukemisesta? Perustellaanko hakemusten epäykset? Jos ei perustella, miksei?

5. Pitääkö komissio jäsenvaltioiden edustajien osallisuutta hankkeiden myöntämisen yhteydessä riittävänä? Jos pitää, miksi? Jos ei pidä, miksei?

Anna Diamantopouloun komission puolesta antama vastaus

(20. marraskuuta 2001)

Komissiota avustaa jäsenvaltioiden edustajista koostuva komitea syrjinnän torjumista koskevan yhteisön toimintaohjelman perustamisesta (vuosiksi 20012006) 27 päivänä marraskuuta 2000 tehdyn neuvoston päätöksen (2000/750/EY)(1) mukaisesti.

Tällä komitealla on perustamisensa jälkeen ollut tilaisuus kokoontua neljästi Brysselissä, ja se on osoittanut todellista halukkuutta yhteistyöhön ja komission ehdottaman toiminnan tukemiseen. Tässä yhteydessä komissio haluaa ilmaista tyytyväisyytensä erinomaisesta suhteestaan komiteaan.

Neuvoston asetuksen 5 artiklassa määritellään ohjelmasta rahoitettavien hankkeiden valintaa koskeva komitean toimeksianto: (ohjelman) täytäntöönpanemiseksi tarvittavista toimenpiteistä päätetään hallintomenettelyä noudattaen (muun muassa) Euroopan yhteisön tukemien toimien ja organisaatioiden valintaa koskevat yksityiskohtaiset säännöt, samoin kuin komission ehdottama luettelo tällaista tukea saavista toimista ja organisaatioista.

Näiden säännösten mukaisesti komitea on jo hyväksynyt tukikelpoisuus- ja valintaperusteet, joita komissio soveltaa vuoden 2001 ehdotuspyyntöjen, tukihakemusten vahvistukseksi toimitettavien asiakirjojen ja vuoden 2001 talousarvion mukaisesti esivalituista toimista ja organisaatioista tehdyn luettelon suhteen. Jotta avoimuus komitean jäsenten ja suuren yleisön kesken taataan, komitean asiakirjat ja pöytäkirjat kokouksista, joissa kyseisistä asiakirjoista on keskusteltu ja joissa ne on hyväksytty, ovat saatavilla komission Internet-sivuilla(2).

Komissio muistuttaa vielä, että ennen ehdotuspyyntömenettelyn käynnistämistä käydyssä keskustelussa vuoden 2001 toimijoiden ja organisaatioiden valitsemissäännöistä komitea ei pitänyt tarpeellisena pyytää komissiota toimittamaan ehdokasorganisaatioiden asiakirjoja edelleen.

Kaikki tukikelpoisuus- ja valintaperusteet on selitetty selvästi ehdotuspyyntöjen suuntaviivoissa, joilla tukien myöntämismenettelyt aloitetaan. Komissio noudattaa täysin tätä vaatimusta, jolla taataan pyyntöjen avoin ja yhdenvertainen käsittely. Kaikki komission tehtävänsä mukaisesti seuraamat menettelyt noudattavat voimassaolevaa lainsäädäntöä.

Komissio on suunnitellut ohjelman toimien ja organisaatioille myönnettyjen tukien vaikutusten arvioimista. Komiteaa on kuultu jo tammikuussa 2001 keskitetyn arvioinnin järjestämisen soveliaisuudesta sekä tämän ulkoisen arvioinnin suorittavan organisaation valinnassa käytettävistä perusteista. Arviointi käsittelee vuosina 20022004 ohjelmasta rahoitettujen rajatylittävien toimien vaikutuksia. Yleisemmällä tasolla kaikki syrjinnän torjumista koskevan ohjelman kattamat toimet arvioidaan, ja kysymys otetaan aikanaan esiin komitean kokouksissa.

Kaikille tukihakemuksen jättäneille organisaatioille kerrotaan lopullisesta päätöksestä viimeistään kuusi viikkoa sopimuksen jättämisen määräpäivästä. Tämä tieto voidaan kuitenkin toimittaa vasta, kun komitea on hyväksynyt esivalittujen toimien ja organisaatioiden luettelon. Organisaatioita, jotka haluavat tietää tarkemmin, miksi komissio ei hyväksynyt niiden hakemusta, kehotetaan pyytämään lisätietoja. Tässä yhteydessä komissio on myös tarjonnut useaan otteeseen apuaan organisaatioille, jotka ovat sitä pyytäneet.

Lopuksi komissio katsoo, että syrjinnän torjumista koskevan ohjelman komiteassa olevat jäsenmaiden edustajat ovat mukana toiminnassa ja kuultavina täysin ohjelman perustamisesta tehdyn päätöksen säännösten mukaisesti, ja etenkin noudattaen 5 ja 6 artiklaa, joissa viitataan 28 päivänä kesäkuuta 1999 tehtyyn neuvoston päätökseen 1999/468/EY menettelystä komissiolle siirrettyä täytäntöönpanovaltaa käytettäessä(3).

(1) EYVL L 303, 2.12.2000.

(2) http://europa.eu.int/comm/employment_social/fundamri/prog/comite_en.htm.

(3) EYVL L 184, 17.7.1999.